শনিবাৰে কৰোনা ভাইৰাছত আক্ৰান্ত হৈ মৃত্যু হয় প্ৰবীণ অভিনেতা ইউছুফ হুছেইনৰ। মৃত্যুৰ সময়ত তেওঁৰ বয়স আছিল ৭৩ বছৰ।
খবৰ অনুসৰি, মুম্বাইৰ লীলাৱতী চিকিৎসালয়ত ভৰ্তি হোৱাৰ পিছৰে পৰা তেওঁ দীৰ্ঘদিন ধৰি চিকিৎসাধীন হৈ আছিল। কিন্তু শনিবাৰে পুৱা চিকিৎসালয়ত তেওঁ শেষ নিশ্বাস ত্যাগ কৰে। তেওঁৰ জোঁৱায়েক বিখ্যাত পৰিচালক হনসল মেহতাই সংবাদ মাধ্যমক ইউছুফ হুছেইনৰ মৃত্যুৰ বিষয়ে অৱগত কৰে। সমগ্ৰ বলীউড জগতে প্ৰবীণ অভিনেতাজনৰ মৃত্যুত শোক প্ৰকাশ কৰে।
বলীউডৰ অভিনেতা-অভিনেত্ৰীসকলে প্ৰবীণ অভিনেতা ইউছুফ হুছেইনৰ মৃত্যুত শোক প্ৰকাশ কৰে। সেইসকলৰ ভিতৰত আছে অভিষেক বচ্চন আৰু মনোজ বাজপেয়ী।
মনোজ বাজপেয়ীয়ে টুইটাৰত লিখিছিল, 'দুখৰ খবৰ। চাফিনা হুছেইন আৰু হনসল মেহতা আৰু গোটেই পৰিয়াললৈ সমবেদনা।" পূজা ভাটেও সামাজিক মাধ্যমত শোক বাৰ্তা প'ষ্ট কৰিছিল।
উল্লেখ্য যে ইউছুফ হুছেইনে ধুম ২, ৰইছ, বিবাহ, ৰোড টু সঙ্গমকে আদি কৰি বলীউডৰ কেইবাখনো চলচ্চিত্ৰত অভিনয় কৰিছিল।
